**B E S Z Á M O L Ó**

 **a gyermekjóléti és gyermekvédelmi feladatok ellátásáról**

Tisztelt Képviselő-testület!

Tisztelt Humán Értékek Bizottsága!

A gyermekek védelméről és a gyámügyi igazgatásról szóló, többször módosított 1997. évi XXXI. törvény 96.§. (6) bekezdése értelmében a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, melyet a képviselő-testület megtárgyal. Az értékelést meg kell küldeni a Veszprém Megyei Kormányhivatal Gyámügyi és Igazságügyi Főosztály Szociális és Gyámügyi Osztálya részére.

A hivatkozott külön jogszabályban meghatározott tartalom a gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet 10. számú melléklete, amely az átfogó értékelés szempontrendszerét az alábbiak szerint határozza meg:

*„10. számú melléklet a 149/1997. (IX. 10.) Korm. rendelethez*

***Tartalmi követelmények a települési önkormányzat és a megyei kirendeltség számára, a Gyvt. 96. §-ának (6) bekezdésében előírt átfogó értékelés elkészítéséhez1***

*I. A települési önkormányzat által készítendő átfogó értékelés tartalmi követelményei:*

1. A település demográfiai mutatói, különös tekintettel a 0-18 éves korosztály adataira.

2.Az önkormányzat által nyújtott pénzbeli, természetbeni ellátások biztosítása:

- a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,

- egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok,

- gyermekétkeztetés megoldásának módjai, kedvezményben részesülőkre vonatkozó statisztikai adatok.

3.Az önkormányzat által biztosított személyes gondoskodást nyújtó ellátások bemutatása:

- gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),

- gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.

4-5.

6.A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.

7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).

8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.

9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.)”.

A gyermekek védelmét biztosító hatósági feladat- és hatásköröket a törvény a helyi önkormányzat képviselő-testületére, a jegyzőre, a városi, járási és megyei gyámhivatalokra telepítette.

A törvényben kapott felhatalmazás alapján Litér Község Önkormányzata a 4/2015.(II.27.) rendeletében szabályozza a gyermekvédelmi igazgatást és ellátásokat.

A gyermekjóléti és gyermekvédelmi feladatok ellátásáról az alábbiak szerint számolok be.

**1. A település demográfiai mutatói, különös tekintettel a 0-18 éves korosztály adataira**

**Születések száma:**

Év 2013. 2014. 2015. 2016. 2017.

Újszülött 21 24 37 18 26

**Halálozások száma:**

Év 2013. 2014. 2015. 2016. 2017.

Meghaltak 24 20 14 18 17

**Összlakosság számának alakulása:**

Év 2013. 2014. 2015. 2016. 2017.

Fő 2197 2214 2246 2272 2241

**Életkor szerinti korcsoportos bontás 2017. évben:**

|  |  |
| --- | --- |
| 0 – 3 évesek | 101 |
| 4 – 6 évesek | 78 |
| 7 – 14 évesek | 191 |
| 15 – 18 évesek | 82 |

**Az összes gyermeknépesség adat 0-18 éves korig:**

Év 2013. 2014. 2015. 2016. 2017.

Fő 444 434 454 462 452

Litér Község Önkormányzata a gyermekek védelméről pénzbeli és természetbeni ellátással, valamint a személyes gondoskodást nyújtó gyermekjóléti alapellátások biztosításával gondoskodik.

**2. Az önkormányzat által nyújtott pénzbeli és természetbeni ellátások:**

# **Rendszeres gyermekvédelmi kedvezmény**

A rendszeres gyermekvédelmi kedvezmény célja, hogy anyagi okok miatt veszélyeztetett gyermeket a családja képes legyen a saját otthonában nevelni, gondozni. A gyermekek főként a 14 év alatti korosztályból, és elsősorban a két- és többgyermekes családokból kerülnek ki.

A kérelmezők családjában az egy főre jutó jövedelem elég alacsony, a munkahelyen minimálbérre vannak bejelentve, vagy munkanélküliek, illetve alkalmi munkákból, segélyekből élnek, és jövedelmük nagy részét a gyermekek után járó támogatások (családi pótlék, GYES, GYET) adják.

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult

* A bölcsődés, az óvodás, az 1-9 évfolyamon nappali rendszerű oktatásban részt vevő gyermek az intézményi térítés díj 100 %-os kedvezményére,
* Az előzőekhez nem tartozó, rendszeres gyermekvédelmi kedvezményben részesülő gyermek és tanuló után az intézményi térítési díj 50 %-os kedvezményére,
* augusztus és november hónapban külön természetbeni támogatásra,
* egyéb, külön jogszabályokban meghatározott kedvezményekre (Körzeti óvodába kötelező a gyermeket felvenni, a 2. szakképzés ingyenes számukra, ösztöndíjakra való pályázatoknál kedvezőbb elbírálásra jogosultak stb…)

A települési önkormányzat jegyzője egy év időtartamra állapítja meg a rendszeres gyermekvédelmi kedvezményre való jogosultságot, amennyiben a gyermeket gondozó családban az egy főre jutó havi jövedelem összege nem haladja meg

1. az öregségi nyugdíj legkisebb összegének a 140 %-át,

- ha a gyermeket egyedülálló szülő illetve más törvényes képviselő gondozza, vagy

 - ha a gyermek tartósan beteg, illetve súlyosan fogyatékos, vagy

 - ha a nagykorúvá vált gyermek nappali oktatás munkarendje szerint tanulmányokat

 folytat és 23. életévét még nem töltötte be, vagy felsőfokú oktatási intézmény nappali

 tagozatán tanul és a 25. életévét még nem töltötte be,

1. az öregségi nyugdíj legkisebb összegének 130 %-át az a.) pont alá nem tartozó esetekben, feltéve, hogy a vagyoni helyzet vizsgálata során az egy főre jutó vagyon értéke nem haladhatja meg külön-külön számítva az öregségi nyugdíj legkisebb összegének húszszorosát, vagy együtt számítva az öregségi nyugdíj legkisebb összegének hetvenszeresét. (Nem minősül vagyonnak az az ingatlan, melyben életvitelszerűen lakik a család, illetve a mozgáskorlátozottságra tekintettel fenntartott gépjármű.)

Községünkben 2017. december 31-i állapot szerint 11 gyermek volt jogosult rendszeres gyermekvédelmi kedvezményre.

**A hátrányos helyzet / halmozottan hátrányos helyzet vizsgálata és megállapítása**

**A Gyvt. 67/A.§ (1)-(2) bekezdése az alábbiak szerint rendelkezik:**

A hátrányos helyzet / halmozottan hátrányos helyzet vizsgálata és megállapítása A Gyvt. 67/A.§ (1)-(2) bekezdése az alábbiak szerint rendelkezik:

„(1) Hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll: a) a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról – önkéntes nyilatkozata alapján – megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik, b) a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor a szociális igazgatásról és szociális ellátásokról szóló 1993. évi III. törvény (a továbbiakban: Szt.) 33.§-a szerinti aktív korúak ellátására 6 jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy, c) a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált városfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéshez szükséges feltételek.

(2) Halmozottan hátrányos helyzetű a) az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az (1) bekezdés a)-c) pontjaiban meghatározott körülmények közül legalább kettő fennáll, b) a nevelésbe vett gyermek, c) az utógondozói ellátásban részesülő és tanulói vagy hallgatói jogviszonyban álló fiatal felnőtt.”

Településünkön a 2017. december 31-én nyilvántartott 11 rendszeres gyermekvédelmi kedvezményben részesülő gyermek között nincs hátrányos vagy halmozottan hátrányos helyzetű gyermek.

**Étkezési térítési díjkedvezmény**

A Humán Értékek Bizottsága a helyi rendeletben meghatározott feltételek szerint gyermekek étkezési támogatására települési támogatást nyújthat annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre nem jogosult, és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 200%-át.

2017. évben egy gyermek részesült étkezési térítési díj támogatásban.

**Szünidei gyermekétkeztetés:**

A gyermekek védelméről és a gyámügyi igazgatásról szóló 1997. évi XXXI. tv. 2016. január 1-én hatályba lépett módosítása bevezette a szünidei gyermekétkeztetés ellátási formát.

A szünidei étkeztetésre a hátrányos vagy halmozottan hátrányos helyzetű és rendszeres gyermekvédelmi kedvezményben részesülő, Litér községben lakóhellyel rendelkező gyermekek jogosultak. Az ellátást a szülőnek/ törvényes képviselőnek kell igényelnie az erre a célra rendszeresített nyomtatványon.

A szünidei étkezést a gyermek a tanév rendjéről szóló miniszteri rendeletben meghatározott őszi, téli és tavaszi tanítási szünet, valamint az ezen időtartamra eső az óvoda zárva tartásának időtartama alatti munkanapokon és a nyári tanítási szünet időtartama alatt legalább 43 munkanapon, valamit az ezen időtartamra eső az óvoda zárva tartásának időtartama alatti munkanapokon lehet igénybe venni.

A szünidei étkezés keretében az évközi szünet és a nyári szünet munkanapjain a gyermek déli meleg ebédre jogosult, melyet az önkormányzat fenntartásában üzemelő Csivitelő Óvoda és Bölcsőde konyhája biztosít. Mivel az ebéd helyben történő elfogyasztására – erre alkalmas helyiség hiányában - nincs lehetőség, a szünidei gyermekétkeztetés az étel elvitelével kerül biztosításra.

A kormányrendelet előírásai alapján valamennyi ellátásra jogosult gyermek szülője/törvényes képviselője írásban tájékoztatást kap az ellátási formáról, az ellátás biztosításának módjáról, helyéről és idejéről.

A tájékoztatással egyidőben a szünidei gyermekétkeztetés igényléséhez szükséges, a kormányrendelet 7. melléklete szerinti nyilatkozat a szülők részére megküldésre kerül az ellátásra jogosult gyermekei számának megfelelő példányszámban.

A nyilatkozat - az évközi szünet kivételével – a nevelési év, tanév során bármikor benyújtható, illetve módosítható.

Az adott szünidei gyermekétkeztetés megkezdése előtt vizsgálatra kerül, hogy a szünidei gyermekétkeztetés megkezdésekor a rendszeres gyermekvédelmi kedvezményben részesülő gyermek hátrányos vagy halmozottan hátrányos helyzete az azt megállapító határozat alapján fennáll-e.

Szünidei (tavaszi, nyári, őszi) gyermekétkeztetésben 2 hátrányos helyzetű gyermek részesült. A téli szünetre már nem kértek étkeztetést, mert külföldre távozás miatt rendszeres gyermekvédelmi kedvezményük és hátrányos helyzetük megállapítása megszüntetésre került.

**Egyéb támogatás**

A tanköteles gyermekek tanszer, tankönyv ellátásának támogatására települési támogatás nyújtható annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre nem jogosult, és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 200%-át.

A felsőoktatásban tanuló diákok részére a Bursa Hungarica pályázat biztosítja a támogatást.

Fenti támogatások mindenképpen a település önkormányzatának lakosságbarát (és főképpen gyermekbarát) politikáját és szociális érzékenységét mutatja.

**3. Az önkormányzat által biztosított személyes gondoskodást nyújtó ellátások**

***Személyes gondoskodást nyújtó napközbeni ellátás:***

**Gyermekjóléti szolgáltatás**

A gyermekjóléti szolgáltatás olyan a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

2000. január 1. napja óta a Bendola Családsegítő és Gyermekjóléti Szolgálat látja el ezt a feladatot. (A feladatellátásról külön beszámolót készít.)

**A gyermekek napközbeni ellátása és a gyermekek átmeneti gondozása**

A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük, betegségük vagy egyéb ok miatt napközbeni ellátásukról nem tudnak gondoskodni.

A gyermekek napközbeni ellátása megszervezhető bölcsődében, óvodában, családi napköziben, iskolai napközis foglalkozás vagy házi gyermekfelügyelet keretében.

A gyermekek átmeneti gondozását – a szülői felügyeletet gyakorló szülő vagy más törvényes képviselő kérelmére vagy beleegyezésével – ideiglenes jelleggel, teljes körű ellátással kell biztosítani, ha a szülő egészségügyi körülménye, életvezetési problémája, indokolt távolléte vagy más akadályoztatás miatt a gyermek nevelését a családban nem tudja megoldani.

A gyermekek átmeneti gondozása megszervezhető hetes vagy hosszabb időszakra, különösen a jegyző által kijelölt helyettes szülőnél, gyermekek átmeneti otthonában vagy családok átmeneti otthonában, a gondozásban ideiglenesen akadályozott szülő helyett.

A személyes gondoskodás biztosítására kötelezett önkormányzat a fenti feladatokat maga vagy más szervvel történő szerződéskötéssel láthatja el.

A gyermekek átmeneti gondozása helyettes szülővel képzelhető el, aki a családban élő gyermek átmeneti gondozását saját háztartásában biztosítja. Ez a szolgáltatásvásárlási megállapodás még folyamatban van Balatonalmádi Város Önkormányzatával, a helyettes szülők kiválasztása megtörtént.

Mivel községünkben óvoda és iskolai napközi működik, a gyermekek napközbeni ellátása az arra igényként jelentkező óvodás- és iskoláskorúak tekintetében az intézmények nyitvatartási idejében megoldott.

A bölcsőde a gyermekjóléti alapellátás része, a családban nevelkedő 3 éven aluli gyermekek napközbeni ellátását, szakszerű gondozását-nevelését segítő intézmény. Az integrált intézmény bölcsődei csoportja biztosítani tudja másfél éves kortól a kisgyermekek napközbeni ellátását, és olyan hiánypótló szolgáltatást kínál a lakosság számára, mely valós igények kielégítését szolgálja.

A bölcsőde az alapellátáson túl, szolgáltatásként időszakos gyermekfelügyelettel, Csivitelő játszóházzal, Csivitelő Játékkölcsönzővel, sószoba használatával, babamasszázzsal, valamint Baba-Mama Klub és Szülőakadémia működtetésével is segíti a családokat.

**6. A felügyeleti szervek által gyámhatósági, gyermekvédelmi területen végzett szakmai ellenőrzések**

A tavalyi évben felügyeleti szervek által gyámhatósági, gyermekvédelmi területen végzett szakmai ellenőrzés nem történt.

**7. Jövőre vonatkozó javaslatok, célok meghatározása**

Az anyagi és a szülők életvitele szempontjából veszélyeztetett kiskorúak szülei felelősségérzetét növelni kell.

Törekedni kell a veszélyeztetettség önhibából eredő okainak megszüntetésére.

Civil szervezetekkel való együttműködés fejlesztése a gyermekvédelmi munka területén.

**8. A bűnmegelőzési program főbb pontjainak bemutatása**

A fiatalkorú bűnelkövetőkről csak részinformációi vannak a gyámhatóságnak, ugyanis ezek az esetek nem kerülnek a gyámhatóság elé, mert a fiatalkorú bűnelkövetők ellen a rendőrség folytat nyomozást, majd emel vádat az ügyészség, vagy pártfogói felügyelet alá kerülnek, ami szintén kívül esik a gyámhatóság hatáskörén.

A településen, az önkormányzat, civil szervezet, illetve a fenntartásukban lévő intézmények által – a gyermekek számára – indított bűnmegelőzési, illetve bűnmegelőzési elemeket tartalmazó programok 2017. évben:

|  |  |  |
| --- | --- | --- |
| **Bűn, illetve drogmegelőzési programok (előadás, tábor, foglalkozás, stb.) megnevezése:** | **Lebonyolítást végző intézmény, személy megnevezése, elérhetősége:**  | **Eseti vagy több alkalommal** **(hányszor, időtartama):** |
| Bűnmegelőzésről szóló előadás a Litéri Református Általános Iskolában | Balatonalmádi RendőrkapitányságBalatonalmádi, Jókai u.12. | 5 alkalommal 1,5 óra időtartammal |
| Drogmegelőzésről szóló előadás a Litéri Református Általános Iskolában  | Balatonalmádi RendőrkapitányságBalatonalmádi, Jókai u.12. | 2 alkalommal 1 óra időtartammal |
| Közlekedésbiztonsági előadás a Litéri Református Általános Iskolában  | Balatonalmádi RendőrkapitányságBalatonalmádi, Jókai u.12. | 4 alkalommal 1 óra időtartammal |
| Internet veszélyei és ehhez kapcsolódó bűncselekmények a Litéri Református Általános Iskolában  | Balatonalmádi RendőrkapitányságBalatonalmádi, Jókai u.12. | 2 alkalommal 1 óra időtartammal |

**9. A települési önkormányzat és a civil szervezetek közötti együttműködés**

Teljes körű együttműködés van az önkormányzat és az alábbi civil szervezetek között:

Zöldág Kulturális Egyesület, Litéri Táncosok Baráti Köre, Nyugdíjas Klub, Polgárőr Egyesület, Falunkért ’99 Egyesület, Kézimunka Szakkör, Sólyi Szőlőhegyi Kertbarátok Egyesülete, Balatonfűzfő-Litér Turisztikai Egyesület, Litéri Sportegyesület, Magyar Vöröskereszt Litéri Alapszervezete, Litéri Református Egyházközség, Litéri Római Katolikus Egyházközség

A fenti társadalmi szervezetek segítséget nyújtanak, és jelentős szerepet vállalnak a településen tartandó rendezvények megszervezésében, lebonyolításában.

Ilyenek, amelyeken a gyermekeknek is vannak különböző programok:

* Gyermeknap: sport- és ügyességi versenyek
* Játszóházak: tavaszi, húsvéti, „tökfaragó party”, karácsonyi játszóház
* Falunapok: sport- és ügyességi versenyek, szórakoztató műsorok, előadások
* Mikulás kupa: foci

Litér, 2018. április 10.

 Bencze Éva

 jegyző

Tisztelt Képviselő-testület!

Kérem, hogy a gyermekjóléti és gyermekvédelmi feladatok ellátásáról szóló előterjesztést megtárgyalni és elfogadni szíveskedjék.

Litér, 2018. április 10.

 Bencze Éva

 jegyző

A beszámolót készítette:

Feketéné Németh Ibolya

igazgatási vezető-főtanácsos